Botes betree pos as LP | News24
Botes betree pos as LP
Sylvia Lucas, premier van die Noord-Kaap, op die nuuskonferensie Donderdag (15/02) ná die bedanking van Jacob Zuma as president.
Sylvia Lucas, Noord-Kaapse premier, het ná maande van bespiegeling haar kabinet geskommel nadat Alvin Botes as LUR bedank het om 'n lid van die parlement (LP) te word. Botes is verlede jaar al deur die provinsiale ANC-leierskap aangesê om te bedank.
Tiny Chotelo, LUR vir natuurbewaring en omgewingsake, word 'n wetgewerlid, en Pauline Williams, LUR vir vervoer en veiligheidskakeling, neem Chotelo se portefeulje oor. Die nuwe LUR vir vervoer en veiligheid­skakeling is Lebogang Motlhaping, gewese LUR vir gesondheid. Die nuwe LUR vir gesondheid is Fufe Makatong.
Volgens Lucas is die beleërde departement van gesondheid nie onder administrasie nie.
"Ons het net 'n taakspan en sekere mense aangestel om die probleme uit te stryk. Baie prosesse en die geldelike gesondheid het reeds verbeter. Die onlangse besluit om sekere amptenare in die administratiewe afdeling met ander om te ruil, sal werksaamhede doeltreffender maak," sê Lucas.
Bentley Vaas is as die LUR vir samewerkende regering in Botes se plek aangestel.
Toe Botes nie verlede jaar in Oktober bedank het nie, het Deshi Ngxanga, provinsiale sekretaris, hom van ongehoorsaamheid beskuldig. Botes sê hy het nooit die provinsiale ANC teengegaan toe hulle hom aangesê het om te bedank nie.
"Hulle het nie die proses reg verstaan nie. Die ANC se hoofsweep en sekretaris-generaal moet eers van so 'n besluit in kennis gestel word. Vakatures moet verklaar word.
" 'n Mens kan jouself nie sommer by die parlement aanmeld nie. Die provinsiale sekretaris het nie die parlementêre proses of die duur van die proses in ag geneem nie.
"Sodra die prosesse voltooi word, behoort ek teen volgende week as parlementslid ingehuldig te word."